23/06/2020 | Administración LocalMunicipal
San Sadurniño
Aprobación definitiva e publicación do regulamento R-14: regulamento do servizo de taxi do Concello de San Sadurniño

APROBACIÓN DEFINITIVA E PUBLICACIÓN DO REGULAMENTO R-14: REGULAMENTO DO SERVIZO DE TAXI DO CONCELLO DE SAN SADURNIÑO O Pleno do Concello, na sesión celebrada o pasado día 30 de xaneiro de 2020, acordou aprobar provisionalmente Regulamento R-14: Regulamento do servizo de taxi do Concello de San Sadurniño. O correspondente anuncio foi publicado no BOP nº 31 do 14/02/2020, sen que durante a exposición pública se presentase ningunha reclamación, polo que o acordo de que se trata enténdese elevado a definitivo, segundo o disposto no artigo 17, apartado terceiro do Real Decreto Lexislativo 2/2004, do 5 de marzo, polo que se aproba o texto refundido da Lei reguladora das facendas locais. En consecuencia, enténdese definitivamente aprobado e se procede á publicación do seu contido. REGULAMENTO Nº R-14: REGULAMENTO DO SERVIZO DE TAXI DO CONCELLO DE SAN SADURNIÑO Artigo 1. Obxecto e definicións O presente regulamento dítase co obxecto de regular o servizo de taxi no Concello de San Sadurniño ao abeiro do establecido na Lei 4/2013, de 30 de maio, de transporte público de persoas en vehículos de turismo de Galicia, e da normativa que a desenvolve. Artigo 2. Normativa de aplicación Naquelas materias non reguladas polo presente regulamento aplicarase o estipulado na Lei 4/2013, de 30 de maio, de transporte público de persoas en vehículos de turismo de Galicia, así como no Decreto 103/2018, do 13 de setembro, polo que se aproba o Regulamento da Lei 4/2013, do 30 de maio, de transporte público de persoas en vehículos de turismo de Galicia. Artigo 3. Definición de taxi Considérase como servizo de taxi o transporte público e discrecional de persoas viaxeiras realizado por persoas físicas en vehículos de turismo que contan con signos distintivos de taxi e que se realice por conta allea mediante retribución económica suxeita a tarifa e dispoñendo dos correspondentes títulos habilitantes para a prestación do servizo. Artigo 4. Títulos habilitantes Será requisito previo para a prestación do servizo de taxi estar en posesión da correspondente licenza outorgada polo Concello de San Sadurniño, previa tramitación e pagamento das taxas correspondentes, así como da autorización interurbana concedida pola Xunta de Galicia. Artigo 5. Requisitos para a titularidade Só poderán ser titulares de licenza de taxi as persoas físicas que cumpran os requisitos establecidos na normativa vixente, e nomeadamente na Lei 4/2013. Asemade, as persoas titulares deberán acreditar a titularidade do vehículo de turismo en calquera réxime de utilización xuridicamente válido. Cada persoa física só poderá ser titular dunha licenza. Artigo 6. Xestión das licenzas A concesión de licenzas, xa sexa por estar vacantes ou por seren por concesión inicial, farase por concurso público. Nos casos de extinción, suspensión e transmisión seguirase o recollido na Lei 4/2013 e no regulamento que a desenvolve. Artigo 7. Vixencia As licenzas outorgaranse sen prazo de duración prefixado, se ben a súa validez queda condicionada ao cumprimento da normativa vixente, e especificamente ao seu visado periódico. Neste senso, consonte o artigo 14 do Decreto 103/2018, a autorización interurbana será visada polos servizos competentes da Xunta de Galicia, polo menos, cunha periodicidade cuatrienal. Unha vez obtido o dito visado, o Concello iniciará, no prazo dun ano, o procedemento para o visado da licenza municipal. Para o visado municipal, a persoa titular da licenza deberá presentar no Rexistro municipal, no prazo de tres meses dende a obtención do visado interurbano, unha declaración responsable en que manifeste, baixo a súa responsabilidade, que cumpre os requisitos establecidos para o exercicio da actividade de taxi para a que a habilita a licenza e que xustificaron o seu outorgamento, que dispón da documentación que así o acredita, que a porá á disposición do Concello cando se lle requira e que se compromete a mantelas ata o próximo visado. O concello realizará a debida anotación no Rexistro de Títulos Habilitantes da presentación desta declaración. A falta do visado interurbano comportará a extinción automática de ambos os dous títulos habilitantes. A falta de visado municipal, comportará a extinción da licenza municipal. Artigo 8. Rexistro municipal de taxis O Concello de San Sadurniño disporá dun rexistro público de licenzas de taxi no que figuren a identificación da persoa titular, o seu enderezo a efectos de notificacións, os datos do vehículo, así como o estado da súa vixencia e dos visados. Artigo 9. Persoas profesionais do taxi As persoas titulares de taxi prestarán o servizo persoalmente. Esta obriga non será esixible ás licenzas anteriores á entrada en vigor da Lei 4/2013, segundo se recolle na súa Disposición transitoria terceira. Igualmente, a dita obriga non limita a posibilidade de as persoas titulares poderen contratar unha persoa condutora asalariada, por licenza, tendo que estar contratada a xornada completa e con dedicación exclusiva. Neste caso, a persoa titular da licenza terá que xustificar perante o Concello o cumprimento das prescricións legais en materia laboral e de seguridade social relativas ás persoas asalariadas, se así se lle demanda. Todas as persoas que guíen profesionalmente un taxi deberán posuír o correspondente permiso de condución e dispor da capacitación profesional axeitada. Artigo 10. Características dos vehículos As licenzas de taxi outorgaranse para turismos cunha capacidade mínima de cinco e máxima de sete prazas, incluída a persoa condutora. No caso de vehículos adaptados para persoas con mobilidade reducida, a capacidade máxima pode ser de ata 9 prazas. Non obstante o anterior, previa motivación da súa necesidade e conveniencia, poderanse outorgar licenzas para vehículos de ata nove prazas. Artigo 11. Identificación exterior dos vehículos Os vehículos de taxi deberán identificarse nas portas dianteiras, de forma simétrica, con: · A palabra “TAXI” · O distintivo alusivo ao Concello de San Sadurniño, formado polo imagotipo municipal · O número de licenza Modelo de identificación exterior dos taxis Ademais, deberán colocar na parte dianteira e traseira do vehículo unha placa de servizo público ou coas iniciais SP, así como utilizar matrículas regulamentarias de cor azul. Os vehículos de autotaxi poderán colocar publicidade na súa carrocería, agás en ambas as dúas portas dianteiras. Artigo 12. Identificación interior do vehículo No interior do taxi, en sitio visible para as persoas usuarias, colocarase unha placa na que figure o número de prazas do vehículo, a matrícula e o número de licenza municipal. Artigo 13. Prestación do servizo A prestación do servizo de taxi cumprirá o indicado na lexislación en vigor. Artigo 14. Paradas Establécese unha parada reservada a vehículos autotaxi situada en fronte do Centro médico de San Sadurniño, na rúa perpendicular á Avenida Marqués de Figueroa. Artigo 15. Tarifas As tarifas dos servizos de taxi, para os servizos urbanos serán as seguintes: A tarifa normal aplicarase os días laborables entre as 06:00 e as 22:00 horas. A tarifa especial aplicarase. · En horario nocturno de días laborables entre as 22:00 a 06:00 h. · Nos festivos, domingos e os días 24 e 31 de decembro durante as 24 horas. Namentres, as tarifas para o traxectos interurbanos serán as establecidas pola Consellería con competencias no ámbito da mobilidade para os servizos interurbanos. Non será obrigatorio que os taxis conten con taxímetro. En caso de contratación dos servizos con antelación á súa prestación, as partes poderán acordar un prezo fixo ou un desconto, segundo o regulado no artigo 40.7 da Lei 4/2013, trala súa modificación pola Lei 7/2019. Artigo 16. Dereitos e obrigas Tanto as persoas usuarias, como as persoas profesionais do servizo de taxi terán os dereitos e as obrigas que se recollen na lexislación vixente. Artigo 17. Infraccións e sancións No referente á regulación das infraccións e das correspondentes sancións, estarase igualmente ao recollido na lexislación en vigor. Disposición final O presente Regulamento entrará en vigor ao día seguinte de que se publique integramente o seu texto no BOP. San Sadurniño, 17 de xuño de 2020 O ALCALDE Asdo.: Secundino García Casal